12. schôdza NR SR - 2.deň - B. popoludní
Dátum: 2020-09-17
Poslanec: Mazurek, Milan (ĽS Naše Slovensko)
Druh vystúpenia: Vystúpenie

81. Vážený pán predsedajúci, môj obľúbený pán minister, ctené kolegyne, kolegovia, ja chcem predovšetkým povedať, že nevidím dôvod na to, aby minister vo svojej úvodnej reči takto zavádzal a klamal o tom, že Ľudová strana Naše Slovensko pri svojej komunikácii s verejnosťou hovorí o tom, že tento návrh znamená akúsi okupáciu plukov amerických vojakov, ktorí tu budú pôsobiť. My sme to nikdy nepovedali. Už v minulosti, keď tu pôsobil bývalý minister obrany pán Gajdoš a predkladal fakticky totožný návrh o tom, že štyria príslušníci americkej armády, odborníci na psychologické operácie, budú pôsobiť v Martine, tak sme sa postavili proti tomu a tvrdili sme, že na jednej strane to nie je potrebné a na druhej strane sa nedivíme Spojeným štátom americkým, že nám takúto „pomoc“ ponúkajú zadarmo, pretože ak... (Zaznievanie gongu. Prerušenie vystúpenia predsedajúcim.) Laurenčík, Milan, podpredseda NR SR 82. Dovolím si vás upozorniť aj kolegov, ktorí máte zle nasadené rúška, aby ste si ich dali poriadne, bol som upozornený na to. Ďakujem veľmi pekne. Mazurek, Milan, poslanec NR SR 83. Keby mi náhodou padalo, tak ma to mrzí. Laurenčík, Milan, podpredseda NR SR 84. Upozorním vás potom ešte raz. Ďakujem. (Smiech v sále.) Mazurek, Milan, poslanec NR SR 85. Ide o to, že nie je potrebné, aby tu títo špecialisti na psychologické operácie pôsobili, a taktiež je zrejme logické, prečo Spojené štáty americké, ktoré majú strategické záujmy práve v našom geopolitickom priestore, využívajú takúto skutočnosť, že nám pozvú alebo ponúknu „pomoc“ toho, že nám pošlú sem nejakých tých odborníkov, ktorí budú „školiť“ našich vojakov a, samozrejme, sa dostanú k najrozličnejším citlivým údajom a budú mať presné, potrebné informácie na to, aby mohli realizovať ďalšie svoje operácie predovšetkým v tejto hybridnej vojne proti Ruskej federácii. Naozaj musím priznať, že Spojené štáty americké majú obrovský úspech na Slovensku, pretože sa im podarilo svojho agenta nominovať za ministra obrany a to sa po precitnutí Igora Matoviča, ktorý tu plakal na tlačovej konferencii, ako sú USA garantom nestability a chaosu vo svete a už to nie je tak, ako to bývalo, a že on to pochopil, je naozaj komické, pretože dať si vás ako dvojku, ak ste boli, pamätám si dobre, na kandidátku a posunúť vás na ministra obrany po tej tlačovke, to jednoducho dokáže len Igor Matovič. Čiže Spojené štáty americké sú nesmierne úspešné a vidíme, že hybridná vojna a ten neustály nárast napätia a teraz aktuálne tá situácia v Bielorusku, kedy hovoríte o tom, že tá revolúcia farebná nie je financovaná zo zahraničia, a potom tam chcete posielať peniaze, to všetko spolu súvisí aj s pôsobením tých amerických vojakov. A tak ako sme boli predtým proti, tak takto, samozrejme, budeme proti aj teraz, pretože naozaj to nie je potrebné. Ten argument, ktorý ste povedali, že keď ste potrebovali uzavrieť osady a nahnať tam vojakov, aby to nejak strážili a komunikovali s tou, s tým obyvateľstvom, aby sa to obišlo bez konfliktov, aby to prijali. Naozaj si myslíte, že bez pôsobenia amerických špecialistov, ako ste to uviedli v príklade, by ste toto nezvládli? By ste nezvládli pracovať s komunitou ľudí bez toho, aby ste tu nemali odborníkov na psychologické operácie? Pán minister, píšete v tom návrhu, že Spojené štáty americké sú v programovom vyhlásení definované ako náš kľúčový spojenec. Samozrejme, to je pravda. To ste tam napísali a to ma, samozrejme, nesmierne mrzí. Len čo je dôležité, a to, že aktivity PSYOPS slúžia na podporu veliteľa v konkrétnom operačnom prostredí, aby zvládol nástrahy modernej informačnej vojny prostredníctvom boja proti dezinformáciám oslabovaním odhodlania protivníka bojovať, ako aj vytvorením a udržiavaním pozitívneho vnímania vlastných síl. Ja si myslím niečo iné. Myslím si, že práve tieto psychologické opatrenia, tieto psychologické operácie, ospravedlňujem sa, slúžia na to, aby práve armáda Spojených štátov amerických a ich tajné služby podsúvali svetu dezinformácie, ktoré následne vedú k rôznym vojenským konfliktom. Vy sa smejete, ale ja vám pripomeniem vojnu v Iraku v roku 2003. Neposkytli aj Spojené štáty americké celému svetu dezinformáciu o tom, že Saddám Husajn vlastní zbrane hromadného ničenia a že je potrebné jeho režim zastaviť? A nevznikla na základe týchto dezinformácií krvavá vojna, ktorá stála či už na priamych, alebo nepriamych následkoch život milióna obetí? Bolo toto správne? A mali sme sa takto zachovať? Všetko to bolo vedené na základe dezinformácie. A dnes mi poviete, že tí istí príslušníci armády, ktorí neváhali pustiť takúto špinavú dezinformáciu na to, aby mohli rozdúchať vojenský konflikt a destabilizovať celý región, budú bojovať proti dezinformáciám. Dezinformácie sú totiž hlavnou zbraňou v tejto hybridnej vojne. A my sa tu stále tvárime, že dezinformácie prichádzajú z jedného smeru, z východu, od Ruska. Rusko dezinformáciami zaplavuje celý náš verejný priestor. A na druhej strane si sem pozveme odborníkov, ktorí majú proti tým dezinformáciám bojovať tak, že budú vytvárať vlastné dezinformácie, aby presvedčili verejnosť o tom, že oni sú fantastickí, oni sú perfektní, neomylní, dokonalí a musíme im jednoducho veriť. Toto mi príde komické aj na malé dieťa. A vy to viete úplne presne. Viete úplne presne, prečo Spojené štáty americké obsadzujú toto teritórium, toto územie svojimi vojenskými špecialistami. Viete veľmi presne, prečo je pre nich výhodné tu pôsobiť a ako im to pomôže následne vo zvyšovaní geopolitického napätia a toho obkľučovania Ruskej federácie. A práve z tohto dôvodu musím byť jednoznačne proti takémuto návrhu na pôsobenie týchto amerických vojakov na Slovensku. Pán minister, naozaj hovoriť o tom, že práve amerických vojakov tu teraz potrebujeme na tieto operácie. Prečo nepotrebujeme španielskych, portugalských, francúzskych, kanadských, ale práve tých amerických, ktorí sa stále, vždy ochotne do každej časti sveta ponúknu, aby tam pôsobili, a potom vytvárali všetky tieto hrozby, napätia a nehovoriac o všetkých tých vojnách v poslednom období? To jednoducho každý, kto má trochu nadhľadu, prekukne. Čiže ja, ja od vás nič iné neočakávam. Ja viem, že slúžite americkej moci. Viem, že aktívne slúžite americkému ministerstvu obrany a že pracujete deň aj noc doslova na tom, aby ste mohli americké záujmy, ako to hovoríte, šíriť všade možne do sveta a tú zbrojársku lobby podporovať. A že toto vyhrocovanie napätia, toto neustále vojnové šialenstvo, táto štvavá kampaň vám aktívne vyhovuje. Ale ja mám úplne iný názor. Ja sa staviam za mier. Ja sa staviam za demilitarizáciu tohto prostredia. A nemyslím, že podporovanie napätia s Ruskou federáciou je akákoľvek cesta pre Slovenskú republiku. A americkí vojaci, tak ako ani ruskí vojaci, ani akíkoľvek iní vojaci tu nemajú čo robiť.